Pad na hospitaal versper tydens Lydenburg-betogingsLydenburg Hospitaal. Foto: Narda Vermaak) Die hospitaal in Lydenburg in Mpumalanga het Woensdagaand ŉ “ernstige tekort” aan mediese personeel ervaar nadat paaie in dié dorp weens betogings versper is. Ontevrede inwoners betoog sedert Maandag hier weens die munisipaliteit se swak dienslewering. Gesondheidswerkers, onder wie dokters en verpleegsters, het Woensdagaand gepleit om toegang tot die hospitaal op die dorp te kry nadat hulle glo deur betogers by padversperrings voorgekeer is. ŉ Verpleegster by die Lydenburg-hospitaal het op voorwaarde van anonimiteit aan Maroela Media bevestig dat daar gisteraand “ŉ groot tekort aan verpleegsters en ander mediese werknemers was, nadat dié summier weggewys en teruggestuur is”. DA raadslid Spiros Couvaras het egter ingegryp en met organiseerders van die optogte geskakel. Daar is toe ooreengekom dat mediese personeel nie verhoed sou word om werk toe te gaan nie. “Die hospitaal het ŉ dringende brief aan al die werknemers gestuur wat hulle aan betogers by die blokkades gewys het,” het Couvaras gesê. Die waarnemende uitvoerende hoof van die Lydenburg-hospitaal, dr. Azwinndini Mulelu, het die voorval bevestig. “Personeel wat wel by die hospitaal kon uitkom, het ingespring en gehelp waar hulle kon. Almal het saamgewerk om te verseker dat alles redelik normaal verloop.” Teen Donderdag was die meeste paaie weer oop, verkeer het gevloei en sakeondernemings heropen. Betogers het aangedui dat hulle vir terugvoer van TCLM oor die griewe wat gelug is, wag. Tydens ŉ vergadering gister met inwoners van Lydenburg het die burgemeester, Fridah Nkadimeng, inwoners belowe dat die afsny van huishoudings se krag vir eers opgeskort sal word. Ezrom Sekghobela, woordvoerder van TCLM, het by navraag bevestig dat die afsit van die krag wel vir tyd en wyl nie sal plaasvind nie. Maroela Media het gevra of dit net van toepassing is op Lydenburg en of dit die hele TCLM-distrikte insluit. “Ek glo dat dit sal geld vir alle huishouding in die munisipaliteit. Sy (Nkadimeng) sal nie die belofte aan slegs een uitbreiding kan maak nie.”